LIETUVOS RESPUBLIKOS APLINKOS MINISTRO

ĮSAKYMAS

DĖL DAUGIABUČIŲ NAMŲ BENDROJO NAUDOJIMO OBJEKTŲ ADMINISTRAVIMO ĮMONIŲ VADOVŲ MOKYMO PROGRAMOS PATVIRTINIMO

2008 m. spalio 17 d. Nr. D1-544

Vilnius

Vadovaudamasis statybos techniniu reglamentu STR 1.02.10:2008 „Daugiabučių namų bendrojo naudojimo objektų administravimo įmonių atestavimas“, patvirtintu Lietuvos Respublikos aplinkos ministro 2002 m. balandžio 23 d. įsakymu Nr. 201 (Žin., 2002, Nr. 54-2146; 2008, Nr. 17-606):

1. Tvirtinu Daugiabučių namų bendrojo naudojimo objektų administravimo įmonių vadovų mokymo programą (pridedama).

2. Pavedu Viešųjų pirkimų skyriui organizuoti bendrojo naudojimo objektų administravimo įmonių vadovų mokymo paslaugų viešąjį pirkimą ir informaciją apie atrinktus paslaugų teikėjus paskelbti Aplinkos ministerijos ir valstybės įmonės Statybos produkcijos sertifikavimo centro tinklalapiuose.

3. Pripažįstu netekusiu galios Lietuvos Respublikos aplinkos ministro 2001 m. rugpjūčio 20 d. įsakymą Nr. 426 „Dėl Daugiabučių gyvenamųjų namų administravimo įmonių atestavimo ir šių įmonių vadovų mokymo programos patvirtinimo“ („Informaciniai pranešimai“, 2001, Nr. 67-373).

APLINKOS MINISTRAS	ARTŪRAS PAULAUSKAS

_________________

PATVIRTINTA

Lietuvos Respublikos aplinkos ministro

2008 m. spalio 17 d.

įsakymu Nr. D1-544

DAUGIABUČIŲ NAMŲ BENDROJO NAUDOJIMO OBJEKTŲ ADMINISTRAVIMO ĮMONIŲ VADOVŲ MOKYMO PROGRAMA

1. Daugiabučių namų bendrojo naudojimo objektų administravimo įmonių vadovų mokymo programa (toliau – Mokymo programa) reglamentuoja daugiabučių namų bendrojo naudojimo objektų administravimą (toliau – Administravimas) atliekančių juridinių asmenų (toliau – Įmonės) vadovų mokymą, programos tikslus, uždavinius ir turinį, mokymo metodus ir kitus mokymams keliamus reikalavimus.

2. Programos tikslas – supažindinti atestuojamų Įmonių vadovus (ir jiems pageidaujant šių Įmonių padalinių, atsakingų už administravimo organizavimą, vadovus ar specialistus (projektų vadovus)) su administravimo ir daugiabučių namų techninės priežiūros organizavimo ir vykdymo teisiniais ir organizaciniais pagrindais.

3. Mokymo programos uždaviniai:

3.1. supažindinti klausytojus su administravimą reglamentuojančiais įstatymais ir kitais teisės aktais;

3.2. supažindinti su pastatų techninės priežiūros reikalavimais ir jos organizavimu;

3.3. supažindinti su administravimo ir daugiabučių namų priežiūros finansavimu, finansų valdymu;

3.4. supažindinti su administravimo veiklos organizavimo pagrindais, gerų pavyzdžių praktika.

4. Mokymo programos temos:

4.1. administravimo teisiniai pagrindai (trukmė – 2 akademinės val.). Pagal šią temą supažindinama su Lietuvos Respublikos civilinio kodekso (Žin., 2000, Nr. 74-2262) nuostatomis dėl bendrosios nuosavybės teisės, kito asmens turto administravimo, jungtinės veiklos (partnerystės), Lietuvos Respublikos daugiabučių namų savininkų bendrijų įstatymu (Žin., 1995, Nr. 20-449; 2000, Nr. 56-1639), Butų ir kitų patalpų savininkų bendrosios nuosavybės administravimo pavyzdiniais nuostatais, patvirtintais Lietuvos Respublikos Vyriausybės 2001 m. gegužės 23 d. nutarimu Nr. 603 (Žin., 2001, Nr. 45-1584; 2002, Nr. 54-2123), Lietuvos Respublikos statybos įstatymu (Žin., 1996, Nr. 32-788; 2001, Nr. 101-3597), statybos techniniu reglamentu STR 1.02.10:2008 „Daugiabučių namų bendrojo naudojimo objektų administravimo įmonių atestavimas“, patvirtintu Lietuvos Respublikos aplinkos ministro 2002 m. balandžio 23 d. įsakymu Nr. 201 (Žin., 2002, Nr. 54-2146; 2008, Nr. 17-606);

4.2. pastatų techninės priežiūros reikalavimai ir jos organizavimas (trukmė – 2 akademinės val.). Pagal šią temą supažindinama su statinių naudojimo ir priežiūros bei pastatų energinio naudingumo reikalavimais, nustatytais Lietuvos Respublikos statybos įstatyme, statybos techniniame reglamente STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“, patvirtintame Lietuvos Respublikos aplinkos ministro 2004 m. birželio 21 d. įsakymu Nr. D1-347 (Žin., 2004, Nr. 98-3658), ir statybos techniniame reglamente STR 1.12.05:2002 „Gyvenamųjų namų naudojimo ir priežiūros privalomieji reikalavimai ir jų įgyvendinimo tvarka“, patvirtintame Lietuvos Respublikos aplinkos ministro 2002 m. liepos 1 d. įsakymu Nr. 351 (Žin., 2002, Nr. 81-3504), pastatų energinio naudingumo sertifikavimo tvarka, nustatyta statybos techniniame reglamente STR 2.01.09:2005 „Pastatų energinis naudingumas. Energetinio naudingumo sertifikavimas“, patvirtintame Lietuvos Respublikos aplinkos ministro 2005 m. gruodžio 20 d. įsakymu Nr. D1-624 (Žin., 2005, Nr. 151-5568);

4.3. administravimo ir priežiūros finansavimas. Finansų valdymas (trukmė – 1,5 akademinės val.). Pagal šią temą supažindinama su galimais administravimo ir techninės priežiūros finansavimo šaltiniais, lėšų poreikio sudėtimi, administravimo ir techninės priežiūros tarifų ir kaupiamųjų įmokų nustatymo metodiniais pagrindais, lėšų planavimu, naudojimu ir apskaita, finansinės ataskaitos turiniu, ataskaitos gyventojams pateikimo forma;

4.4. daugiabučio namo bendrojo naudojimo objektų administratoriaus veiklos organizavimo pagrindai. Gerų pavyzdžių praktikos pristatymas (trukmė – 1,5 akademinės val.). Pagal šią temą supažindinama su Įmonės veiklos organizavimo pagrindais: organizacine struktūra, personalo formavimo principais, veiklos ir finansų planavimu ir valdymu, techninės dokumentacijos tvarkymu, ryšių su administruojamų namų patalpų savininkais palaikymu. Pristatoma Įmonių veiklos gerų pavyzdžių praktika.

5. Mokymo metodai: teorinės paskaitos ir gerų pavyzdžių praktikos pristatymas, vizualinės informacijos pateikimas, atsakymai į klausimus.

6. Laukiami rezultatai: klausytojai įgis žinių apie daugiabučių namų bendrosios nuosavybės naudojimo objektų valdymą ir naudojimą, bendrojo naudojimo objektų administravimo ir priežiūros veiklos organizavimą.

7. Dėstytojai – valstybės institucijų specialistai, aukštųjų mokyklų dėstytojai, specialistai praktikai.

_________________